KOMMISSIONENS AFGØRELSE
af 10. august 2010
om forlængelse af perioden, hvor Bulgarien i henhold til Europa-Parlamentets og Rådets forordning (EF) nr. 1013/2006 om overførsel af affald kan gøre indsigelse mod overførsel af visse typer affald
(meddelt under nummer K(2010) 5434)
(EØS-relevant tekst)
(2010/438/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald (1), særlig artikel 63, stk. 4, tredje punktum, og
ud fra følgende betragtninger:
(1)
I henhold til artikel 63, stk. 4, i forordning (EF) 1013/2006 kan Bulgarien gøre indsigelse mod overførsel af visse typer affald i en periode, der slutter den 31. december 2009.
(2)
Ved skrivelse af 23. december 2009 anmodede Bulgarien om at få denne periode forlænget til den 31. december 2012.
(3)
Der er behov for at sikre, at beskyttelsen af miljøet forbliver på et højt niveau i hele EU, navnlig hvor nyttiggørelsen af affald fortsat ikke vil være i overensstemmelse med afsenderlandets nationale lovgivning om nyttiggørelse. Derfor bør Bulgarien fortsat have mulighed for at gøre indsigelse mod uønsket overførsel af affald til nyttiggørelse på dets territorium. Følgende er der et behov for at forlænge den undtagelsesordning, der er gældende for Bulgarien, indtil den 31. december 2012.
(4)
For fortsat at sikre et højt niveau af miljøbeskyttelse og opretholde den juridiske sikkerhed i forbindelse med de retlige ordninger, der gælder for overførsel af affald til nyttiggørelse i Bulgarien i overensstemmelse med forordning (EF) nr. 1013/2026, bør foranstaltningerne i denne afgørelse finde anvendelse fra den 1. januar 2010. Bestemmelserne i denne afgørelse er i overensstemmelse med udtalelse fra det udvalg, som blev nedsat ved artikel 18 i Europa-Parlamentets og Rådets direktiv 2006/12/EF (2) -
VEDTAGET DENNE AFGØRELSE:
Artikel 1
Som undtagelse fra artikel 12 i forordning (EF) nr. 1013/2006 forlænges den periode, hvor de bulgarske myndigheder i overensstemmelse med de indsigelsesgrunde, der er fastsat i artikel 11 i denne forordning, kan gøre indsigelse mod overførsel til Bulgarien til nyttiggørelse af affald, der er nævnt i artikel 63, stk. 4, i nævnte forordning, indtil den 31. december 2012.
Artikel 2
Denne afgørelse anvendes fra den 1. januar 2010.
Artikel 3
Denne afgørelse er rettet til medlemsstaterne.
Udfærdiget i Bruxelles, den 10. august 2010.